**გურამ რჩეულიშვილი**

(წერილი მეორე)

ვინც ძველი ქართული სოფლის სასაფლაოზე გაივლის და დაათვალიერებს, ერთი გრძნობა უთუოდ გამოჰყვება: სიკვდილის გარდუვალ ძალას აქ ყველა და ყველაფერი გაუსწორებია, თითქოს ერთი ადლით დაუზომავს და ერთი საჭრელით გამოუკვეთია ყველა საფლავის ქვა; ერთნაირი, ერთი ზომის, ერთი ფერისა და ხრისხის ქვა დაუდვია ყველასათვის გულზე... მხოლოდ დროს შეუცვლია აქა-იქ ზოგი ლოდის ფერი, ყვითელი თუ ლურჯი ფერიმჭამელი მოსდებია ზოგიერთს, ან ხავსი შესცოცებია - წვიმიანში ქორფა და მოხასხასე, სიცხეში უსიცოცხლო და გმომშრალი.

აქა-იქ მცირე ზომის ქვებიც მოჩანს, მაგრამ ეს ხომ უასაკოთა საფლავის ქვებია. ეს კი ოდითვე დადგენილ ზომიერებას არ არღვევს, პირიქით, აქაც ჭირისუფალთა თუ კეთილ ქვისმთლელთა სათნოეა გამოსჭვივის: მცირეწლოვანთ დიდი ლოდი არ ემძიმოთო.

აქ დაბალი და მაღალი, ღარიბი და მდიდარი ერთ თარაზოშია გამოყვანილი და გასწორებული.

არა, არა ჰგავს ეს მიწის მცირე მონაკვთი დიდი ქალაქის ბუტაფორულ სასაფლაოს. აქ დაბეჯითებით იგრძნობა, რომ ეს სევდისმომგვრელი საუკუნო სამკვიდრო აუცილებელი ნაწილია დიდი, ცოცხალი და მფეთქავი მიწისა, სადაც კაცთა ძახილი და ჟრიამული გაისმის.

არა, არა ჰგავს ეს უბრალო ადგილი ქალაქის დიდ სასაფლაოს, სადაც ღარიბული რკინის მესერის გვერდით დიდებული ძეგლები, ქანდაკებები და ბიუსტებია აღმართული.

მშობლიური კლდიდან მოკვეთილი უბრალო ლოდი სოფლის სასაფლაოზე ყველას ერთნაირად ადევს გულზე: გუთნისდედას თუ ღამის მეხრეს, მხედარს თუ მეტივეს, კალატოზსა თუ დურგალს... მხედარის საფლავის ქვაზე ცხენზე მჯდარი ჩოხაახალუხიანი კაცია ამოკვეთილი, თავისი ერთგული ხმლითა და ქამარ-ხანჯლით, გუთნისდედისა და გუთნისმთლელი ქვას სახნის-საკვეთი და ხელნები ამშვენებს, მეტივეს მკერდზე ორთაყვირები ასვენია, კალატოზს ქაფჩა უჭირავს და თითქოს ამბობს: შენდობა მიბრძანეთ, ისეთი ქაფჩა მქონოდა, მარჯვენას მერჩივნაო. ან კიდევ:L შენდობა მიბძანეთ, ისეთი ქაფჩა მქონდა, მარჯვენა ხელი მარცხენას არ მისცემდაო.

აქ, ამ ქვეყნით წასულ ადამიანთა შორის ქონებრივი თუ პროფესიული განსხვავება ქვის ზედაპირზე მსხვილი ასოებით არის ამოკვეთილი, ქვა აქ აუცილებელი და საჭირო ცნობარია და არა დამსახურებული თუ დაუმსახურებელი ძეგლი, ვისაც ამქვეყნად სიკეთე უთესია და სახელი დაუგდია, მის საფლავს უბრალო ლოდიც დაამშვენებს.

ამგვარ ფიქრებს იწვევს გურამ რჩეულიშვილის საფლავის ქვა, თბილისის გარეუბანში, ვაკის ძველ სასაფლაოზე.

... ჭაბუკი მხედარი გაჭენებულ ცხენზე ზის. მხედარს საკინძგახსნილი პერანგი აცვია. მარჯვენა ხელით გაფრენილი ცხენის აღვირი თუ ფაფარი უჭირავს, მარცხენით გაშლილი პერგამენტი თუ ქაღალდის გახსნილი გრაგნილი. საფლავის ქვის თავსა და ბოლოს მზე და მთვარეა ამოკვეთილი, აქა-იქ ვარსკვლავთა ყვავილებია მიმოფანტული. ცხენი ჭენებით მიჰქრის, მკერდი წინ წაუდგია...

ეს ყველაფერი უბრალო, სადა ხელმოსმით არის შესრულებული და ზემოთ აღწერილი ძველი ქართული ლოდების მხატვრობას ახსენებს მნახველს. ლოდზე უბრალოდ დაუწერია მხატვარს: "გურამ რჩეულიშვილი, 1934 -1960".

ჭაბუკი მზითა, მთვარითა და ვარსკვლავების შუქით განათებულ გზაზე მიაქროლებს თავის სალამურს. დიახ, ეს სალამურაა ან თვირთვილა.

ძლიერ უყვარდა ჭაბუკს თავის სლამურა, უხედნი, ურა კვიცი.

ეს ის სალამურაა, რომელი რკინის ლაგამსა და აღვირებს ვერა და ვერ შეეგუალ, ვერ შეეჩვია დოღის ცხენობას, მშობლიურ კლდეებსა და ფერდობებზე ნავარდი მოენატრა, მხედარს გაექცა, დიდი ქალაქის ქუჩაი მომავალ მანქანას შეეფეთა, დაფრთხა, ხიდიდან გადაეშვა და ფეხები მოიმტვრია.

ამ ლოდის მხატვარს ლინეიკის ჯანდაგ ცხენად ქცეული, "კოლადშერქმეული" სალამურა ისევ ურჩ კვიცად გარდაუქმნია და მის შემოქმედთან ერთად თავისუფალი ნავარდის უნარი დაუბრუნებია.

ამ მშობლიურ კლდეებს მოვკვეთილ ლოდივით თვითმყოფი და თავისებური, უაღრესად თანამედროვე იყო გურამ რჩეულიშვილის შემოქმედება, მისი სიტყვა ამ ლოდივით მძიმე და აზრის დამტევი, "უცნაურად მძიმე, მსუბუქად მძიმე", როგორც თვითონ იტყოდა... სიტყვაში მოძრავი აზრი და ფიქრი ცინცხალი და თავისებური იყო, სხვისგან უთქმელი. ამიტომ მათ გამოთქმას ისეთივე ოსტატობა, სინათლე და ფუტკრის მუყაითი, ხანგრძლივი შრომა უნდოდა, როგორც ამ ლოდის გამოკვეთას. მშობლიური კლდეებისა და ყამირი მიწის სურნელი, ველურად გაზრდილი ხეების ნუჟრი და ხორკლი მოსდევდა თქმას. ურჩი ბუტბუტი და ძახილი ისმოდა მის ჭაბუკურ სიმღერაში. დადიოდა ჭაბუკი ხნულში და "გრძნობდა მიწის სუნთქვას, გრძნობდა ისე, როგორც ეს მხოლოდ ასფალტზე სიარულს დაჩვეულ კაცს შეუძლია, - ჯანსაღად, ახლებურად, ისე, როგორც ბაგაში თივით გამოკვებილი საქონელი გრძნობს გაზაფხულზე ახლად ამოსული მწვანე ბალახის გემოს".

საოცარი სიზუსტითა და სილამაზით შეეძლო ნანახისა და განცდილის აღქმა და აღბეჭდვა, იცოდა რა უნდა ენახა, რად უნდა ენახა. მისი თვალი მგრძნობიარე ფარივით იჭერდა და ნთქავდა გარემოს. ერთნაირი სიცხადით გრძნობდა და გადმოსცემდა პატრიარქალურად მოაზროვნე ხევსურისა თუ ჭავჭავაძის პროსპექტზე მიმავალი სტუდენტსი ფიქრებს. ძლიერი შთაბეჭდიელბა ისე სწვავდა და ეკიდებოდა მის გულსა და ხსოვნას, როგორც გაზაფხულს მზე ნაზამთრალ სხეულს.

დიდხანს უნდა ევლო მას ამ მზის ქვეშ... არა, უღვთო იყო. მართლაც, მისი სიკვდილი! მაშინე ეს ლოდიც უფრო გვიან გაითლებოდა. თუმცა ეს უბრალო ლოდიც დიდს ჰპირდებოდა უდროოდ წასულს. ამ მცირე ქვაზე ამოკვეთილი მზე, მთვარე და ვარსკვლავები განუსაზღვრელი სივრცის შთაბეჭდილეას ჰქმნის. აქ დღე და ღამე ერთია. არის მხოლოდ დრო და სივრცე, უკიდეგანო დროსა და სივრცეს შეჭიდებული ჭაბუკი. სურათი ვიწრო ჩარჩოებიდან გადმოდის და მარადი დღე-ღამის სახედ იქცევა... ჭაბუკიც ამას ნატრობდა.